রবিবার বন্ধ থাকবে দ্বিতীয় হুগলি সেতু, যানযট এড়াতে কোন পথ ধরবেন?

কলকাতা: চলতি সপ্তাহের রবিবারও হাওড়ায় (Howrah) দিনভর ট্রাফিক নিয়ন্ত্রণ (Traffic Control) চালু থাকবে। হাওড়া সিটি পুলিশের বিজ্ঞপ্তি অনুযায়ী, ভোর ৪টা থেকে রাত ৯টা ৩০ মিনিট পর্যন্ত একাধিক রাস্তা বন্ধ থাকবে এবং বিকল্প পথে যান চলাচল করতে হবে।

এইচআরবিসি (HRBC) কর্তৃপক্ষ সাঁতরাগাছি বাস টার্মিনাসের কাছে কোনা এক্সপ্রেসওয়েতে স্টিল পোর্টাল বিম বসানোর কাজ এবং একই সঙ্গে বিদ্যাসাগর সেতুর কেবল ও বেয়ারিং বদলের কাজ শুরু করেছে। সেই কারণেই ট্রাফিকের উপর কড়া নিয়ন্ত্রণ আরোপ করা হয়েছে।

আরও পড়ুন: খাস কলকাতায় বৃদ্ধের রহস্যমৃত্যু

কলকাতামুখী গাড়ি

কোলাঘাট বা ডানকুনি থেকে আসা কলকাতামুখী গাড়ি কোনভাবেই কোনা এক্সপ্রেসওয়ে বা বিদ্যাসাগর সেতু ব্যবহার করতে পারবে না। এই গাড়িগুলিকে ধুলাগড়–নিবড়া–সলপ হয়ে বিবেকানন্দ সেতু ধরতে হবে।

হাওড়ামুখী যানবাহন

কলকাতা থেকে হাওড়ামুখী গাড়ি যদি দ্বিতীয় হুগলি সেতু ব্যবহার করতে চায়, তবে তাদের হাওড়া ব্রিজ বা নিবেদিতা সেতু ধরে ঘুরতে হবে।

ছোট গাড়ির জন্য বিশেষ রুট

কোলাঘাটমুখী ছোট গাড়ি চলবে কাজীপাড়া–জিটি রোড–আন্দুল রোড হয়ে NH16 ধরে।

ডানকুনিমুখী ছোট গাড়ি চলবে হ্যাং সাং ক্রসিং–শৈলেন মান্না সরণি–আমতা রোড–সলপ হয়ে সিসিআর ব্রিজ–মৈতীপাড়া পর্যন্ত।

বিকল্প হিসেবে কাজীপাড়া হয়ে বালি–জিরো পয়েন্ট হয়ে ডানকুনি যাওয়ার রুটও খোলা থাকবে।

সাঁতরাগাছি স্টেশনমুখী গাড়ি

নিবড়া দিক থেকে আসা ছোট গাড়ি জগাছা–মাহিয়ারি রোড ব্যবহার করবে।

কাজীপাড়া বা হ্যাং সাং ক্রসিং থেকে আসা ছোট গাড়িকে বিশেষ অনুমতি দিয়ে কোনা এক্সপ্রেসওয়ে ধরে সরাসরি সাঁতরাগাছি স্টেশন পর্যন্ত যেতে দেওয়া হবে।

কলকাতার ভিতরে একাধিক রুট পরিবর্তন

জিরাট আইল্যান্ড থেকে এজিসি বোস রোড হয়ে আসা গাড়ি টার্ফ ভিউ থেকে ঘুরিয়ে দেওয়া হবে। এগুলি হেস্টিংস ক্রসিং থেকে সেন্ট জর্জেস গেট রোড, স্ট্র্যান্ড রোড ধরে হাওড়া ব্রিজ অথবা খিদিরপুর রোড ব্যবহার করবে।

জে অ্যান্ড এন আইল্যান্ড থেকে খিদিরপুর রোড হয়ে আসা গাড়ি ১১ ফার্লং গেট থেকে ঘুরে হেস্টিংস ক্রসিং, সেন্ট জর্জেস গেট রোড ও স্ট্র্যান্ড রোড হয়ে হাওড়া ব্রিজে যাবে।

পুলিশ জানিয়েছে, রবিবার সকাল থেকে রাত পর্যন্ত এই নিয়ন্ত্রণ কার্যকর থাকবে। যাত্রী ও চালকদের আগেভাগেই বিকল্প পথ বেছে নেওয়ার পরামর্শ দেওয়া হয়েছে।

উল্লেখ্য, এর আগে ২৪ অগস্ট রবিবারও সকাল ৫টা থেকে রাত ৯টা পর্যন্ত দ্বিতীয় হুগলি সেতু বন্ধ ছিল। তখনও কলকাতা-ডানকুনি রুটে যানবাহনকে বিকল্প হিসেবে নিবেদিতা সেতুর দিকে ঘুরিয়ে দেওয়া হয়েছিল।